Diari Oficial de la Generalitat Valenciana


Sumari del DOGV 5380, del 03-11-2006 (2006/12693)

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col.laboració entre el Ministeri d'Agricultura, Pesca i Alimentació, la Conselleria de Territori i Habitatge de la Generalitat Valenciana i l'Autoritat Portuària de Castelló relatiu a la cessió de l'ús de l'edifici que conté el far de les Illes Columbretes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5380

Data del DOGV
:   03-11-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/12860


Data del document
:   16-10-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * Castelló de la Plana
    * administració central
    * instal·lació portuària
    * cooperació administrativa

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col.laboració entre el Ministeri d'Agricultura, Pesca i Alimentació, la Conselleria de Territori i Habitatge de la Generalitat Valenciana i l'Autoritat Portuària de Castelló relatiu a la cessió de l'ús de l'edifici que conté el far de les Illes Columbretes. [2006/12789]  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació, la Conselleria de Territori i Habitatge de la Generalitat Valenciana i l'Autoritat Portuària de Castelló, el 29 de maig de 2006, un Conveni de col.laboració relatiu a la cessió de l'ús de l'edifici que conté el far de les Illes Columbretes, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0933/2006, i que figura com a annex d'esta resolució.  
València, 16 d'octubre de 2006.. El director general de Relacions amb les Corts i Secretariat del Govern: Antonio V. Peral Villar   
CONVENI DE COL·LABORACIÓ ENTRE EL MINISTERI D'AGRICULTURA, PESCA I ALIMENTACIÓ, LA CONSELLERIA DE TERRITORI I HABITATGE DE LA GENERALITAT VALENCIANA I L'AUTORITAT PORTUÀRIA DE CASTELLÓ RELATIU A LA CESSIÓ DE L'ÚS DE L'EDIFICI QUE CONTÉ EL FAR DE LES ILLES COLUMBRETES  
Madrid, 29 de maig de 2006  
REUNITS  
D'una part, la Sra. Elena Espinosa Mangana, Ministra d'Agricultura, Pesca i Alimentació, per raó del Reial decret 558/2004, de 17 d'abril, pel qual es disposa el seu nomenament (BOE núm. 94, de 18 d'abril de 2004), i actuant d'acord amb les facultats que li atribueix l'article 13.3 de la Llei 6/1997, de 14 d'abril, d'organització i funcionament de l'Administració general de l'Estat.  
I el Sr. Rafael Blasco Castany, Hble. conseller de Territori i Habitatge de la Generalitat Valenciana, per raó del Decret 5/2003, de 20 de juny, del president de la Generalitat (DOGV del 21-06-03), pel qual es disposa el seu nomenament, i actua conforme a les atribucions que li conferix l'acord del Govern Valencià de 23 de desembre de 2005.  
I d'una altra part, el Sr. Juan José Monzonís Martínez, en qualitat de president de l'Autoritat Portuària de Castelló, nomenament atorgat per la Presidència de la Generalitat Valenciana per Decret 13/2003, de 29 d'agost segons el que s'estipula a la Llei 27/1992, de 24 de novembre, modificada per la Llei 62/1997, de 26 de desembre, el qual actua en nom i representació de l'esmentada entitat, per raó de les atribucions que li confereix l'article 41.2 a) de la llei abans esmentada.  
La subscripció del present conveni ha sigut autoritzada pel Consell de Ministres en la reunió de 28 d'abril de 2006.  
Les parts, en l'exercici de les competències que els estan legalment atribuïdes, es reconeixen recíprocament capacitat i s'obliguen en els termes del present document, i  
EXPOSEN  
Primer  
. Que l'Autoritat Portuària de Castelló és titular de la gestió del far de les illes Columbretes, espai de domini públic portuari estatal afecte al servei de senyalització marítima assignat a eixa entitat, el qual consisteix en el far en si, un edifici que el conté, emprat antigament com a habitatge i magatzem i l'entorn inclòs dins de la tanca perimetral que els circumda.  
. Que l'Autoritat Portuària de Castelló es regeix per la Llei de ports de l'Estat i de la marina mercant 27/1992, de 24 de novembre, modificada per la Llei 62/1997, de 26 de desembre i per la Llei 48/2003, de 26 de novembre, de règim econòmic i de prestació de serveis dels ports d'interés general.  
. Que la utilització del domini públic portuari estatal s'ha d'ajustar al que estableix la legislació reguladora del domini públic maritimoterrestre estatal, amb les excepcions i singularitats recollides en l'article 95 de la Llei 48/2003.  
Segon  
. Que l'edifici que conté el far de les illes Columbretes no té adscrit en l'actualitat un ús específic.  
Tercer  
. Que el Ministeri d'Agricultura, Pesca i Alimentació va establir una reserva marina i de pesca en l'entorn de les illes Columbretes mitjançant una Ordre de 19 d'abril de 1990.  
. Que la Conselleria de Medi Ambient va establir una reserva natural a l'arxipèlag de les illes Columbretes per mitjà del Decret 15/1988, de 25 de gener.  
Quart  
. Que tant el Ministeri d'Agricultura, Pesca i Alimentació com la Conselleria de Territori i Habitatge estan interessats a poder usar l'edifici que conté el far de les illes Columbretes per a emprar-lo en el seguiment de l'espai maritimoterrestre de les illes Columbretes.  
Cinqué  
. Que el Ministeri d'Agricultura, Pesca i Alimentació i la Conselleria de Territori i Habitatge gestionaran l'ús futur de l'edifici que conté el far com a base per al desplegament d'activitats científiques i de seguiment de l'espai maritimoterrestre de l'arxipèlag de les illes Columbretes i de divulgació de les reserves marines.  
Sisé  
. Que les esmentades activitats es realitzaran sense perjudici de les reserves d'espai i servituds relacionades amb el servei de senyalització marítima. Amb eixe efecte, l'edifici que conté el far ha de disposar d'un espai destinat al servei de manteniment del far i altres servituds especificades en les clàusules.  
En conseqüència, i perquè l'Autoritat Portuària de Castelló cedisca l'ús de l'edifici que conté el far de les illes Columbretes al Ministeri d'Agricultura, Pesca i Alimentació i a la Conselleria de Territori i Habitatge de la Generalitat Valenciana, les parts subscriuen el present conveni d'acord amb les següents,  
CLÀUSULES  
1. Objecte del conveni  
L'ús de l'edifici que conté el far de les illes Columbretes perquè puga servir a la gestió de les reserves marina i natural de les illes Columbretes, i en especial per a les activitats de control, vigilància, seguiment i investigació científica relacionades amb estes, sense perjudici de les servituds relatives al servei públic de senyalització marítima.  
Atesa la situació física en què es troba l'edifici i els seus voltants, per a poder donar-li l'ús al qual es destinarà l'edifici, és necessari escometre les obres per a la seua rehabilitació i per a l'adequació de l'entorn d'este.  
2. Obligacions i compromisos de les parts  
L'Autoritat Portuària de Castelló posa a disposició dels fins del present conveni l'edifici que conté el far a les illes Columbretes. El edifici es lliura en la situació física en què es troba en l'actualitat, i el Ministeri d'Agricultura, Pesca i Alimentació i la Conselleria de Territori i Habitatge accepten recollir en els projectes d'adequació eixa situació.  
El Ministeri d'Agricultura, Pesca i Alimentació es compromet a rehabilitar l'edifici que conté el far, a realitzar les accions necessàries per a corregir les deficiències que puguen haver-hi en la torre del far i a adaptar el sistema de subministrament elèctric del senyal marítim.  
La Conselleria de Territori i Habitatge es compromet a realitzar l'adequació de l'entorn inclòs dins de la tanca perimetral de l'edifici, incloent necessàriament els treballs de desenrunament que calga realitzar amb antelació a l'inici de les obres de rehabilitació de l'edifici que conté el far, ja que l'espai ha de servir com a zona de servei i abassegament per a les obres en l'edifici.  
El Ministeri d'Agricultura, Pesca i Alimentació i la Conselleria de Territori i Habitatge es comprometen de manera conjunta a:  
1. Mantenir i conservar l'edifici que conté el far en perfecte estat de funcionament i ús, i també l'entorn inclòs dins de la tanca perimetral, durant el període de vigència del present conveni, la qual cosa es realitzarà a l'empara del Conveni per a la gestió compartida de l'espai maritimoterrestre de l'arxipèlag de les illes Columbretes existent entre ambdues parts.  
2. Destinar l'edifici que conté el far als usos que s'especifiquen en la clàusula primera.  
3. Reservar un espai de l'edifici que conté el far per a equipament del far, sistemes de supervisió, magatzem i lloc de treball dels tècnics de senyals marítims de l'Autoritat Portuària o empresa encarregada del seu manteniment, si és el cas, i per a un altre tipus d'ajudes a la navegació que puguen ser necessàries com a servei públic per als navegants.  
4. Si com a conseqüència de l'ús de l'edifici que conté el far es produeix l'obligació de satisfer impostos, el Ministeri d'Agricultura, Pesca i Alimentació i la Conselleria de Territori i Habitatge de la Generalitat Valenciana compensaran econòmicament l'Autoritat Portuària de Castelló per l'import que corresponga als corresponents impostos.  
5. Assumir, durant l'ús de l'edifici que conté el far, la responsabilitat exclusiva, en especial en les matèries de seguretat i de prevenció de riscos laborals, excepte en els espais indicats en l'apartat 3.  
3. Rehabilitació de l'edifici que conté el far i condicionants del servei públic de senyalització marítima.  
1. Les obres que s'han de realitzar tant en l'edifici com en el seu entorn s'han de realitzar d'acord amb els projectes confeccionats a eixe efecte que aprove per unanimitat la comissió de seguiment del conveni.  
2. L'execució de les obres s'ha de dur a terme a terme sota risc i responsabilitat exclusius dels beneficiaris de la cessió, en especial en els aspectes relatius a la seguretat i prevenció de riscos laborals.  
3. Amb dos mesos d'antelació, el Ministeri d'Agricultura, Pesca i Alimentació i la Conselleria de Territori i Habitatge de la Generalitat Valenciana ha de sol.licitar la conformitat de l'Autoritat Portuària de Castelló per a iniciar l'execució de les obres, on especifiquen el termini de realització de les obres, per a programar-les de manera que el servei de senyalització marítima no es veja afectat.  
4. En tot cas, el Ministeri d'Agricultura, Pesca i Alimentació i la Conselleria de Territori i Habitatge de la Generalitat Valenciana podran sol.licitar la pròrroga del termini establit per a l'inici de les obres, que podrà ser aprovat per l'Autoritat Portuària de Castelló, la qual analitzarà les raons que justifiquen la demora en l'inici o en l'acabament de les obres.  
5. Acabades les obres, la comissió de seguiment del conveni alçarà acta en què s'expresse la conformitat de la seua execució d'acord amb els projectes aprovats per la comissió.  
4. Finançament  
Les despeses derivades de la subscripció d'este conveni, relatives a la rehabilitació de l'edifici que conté el far i l'adequació al seu entorn es finançaran entre el Ministeri d'Agricultura, Pesca i Alimentació, a càrrec de l'aplicació pressupostària 25.71.355E.094.65, i la Conselleria de Territori i Habitatge a càrrec de l'aplicació pressupostària 73.71.65.593.82.4, de conformitat amb el desglossament reflectit en l'annex d'este conveni.  
L'imprt total del conveni ascendix a 1.424.109,37 € del quals 1.014.471,25 corresponen a la rehabilitació de l'edifici, assumida pel MAPA, i 409.638,12 €, corresponen a l'adequació del entorn, que són assumits per la Conselleria de Territori i Habitatge  
El repartiment de les despeses per anualitats és el següent:  
Any 2006  
Cost assumit pel MAPA: 315.803,73 €  
Cost assumit per la Conselleria de Territori i Habitatge: 299.566,28 €  
Total: 615.370,01 €  
Any 2007  
Cost assumit pel MAPA: 599.768,99 €  
Cost assumit per la Conselleria de Territori i Habitatge: 110.071,84 €  
Total: 709.840,83 €  
Any 2008  
Cost assumit pel MAPA: 98.898,53 €  
Cost assumit per la Conselleria de Territori i Habitatge 0 €  
Total: 98.898,53 €  
5. Durada i denúncia  
El present conveni produirà efecte a partir de la data de la signatura i tindrà un termini de vigència de quinze anys, el qual es pot prorrogar per períodes de quatre anys mitjançant un acord exprés de les parts, el qual haurà de formalitzar-se abans que haja vençut el període de vigència del conveni.  
6. Extinció del conveni  
El conveni s'extingirà per les causes següents:  
1. Finalització del període de vigència, excepte pròrroga.  
2. Denúncia d'alguna de les parts signants del conveni, sempre que no tinga incidència negativa sobre el domini públic o la seua utilització o cause perjudicis a tercers.  
3. Incompliment d'alguna de les parts.  
4. Transcorregut el termini acordat sense que haja començat l'execució de les obres previstes per al compliment de l'apartat 1 de la clàusula segona del present conveni, excepte causa de força major o causa justificada pel Ministeri d'Agricultura, Pesca i Alimentació o la Conselleria de Territori i Habitatge de la Generalitat Valenciana, l'Autoritat Portuària de Castelló podrà denunciar l'extinció d'este.  
5. Mutu acord de les parts  
En el cas que el conveni s'extingisca abans de la culminació del període de vigència per alguna de les causes abans esmentades, l'edifici objecte del present conveni revertirà a l'Autoritat Portuària de Castelló.  
Si esta extinció es produïra dins dels deu primers anys de vigència del conveni la Comissió de Seguiment formularà, després de l'anàlisi de les aportacions de les parts firmants del conveni, una proposta de liquidació d'este que ha de ser aprovada per les parts.  
7. Resolució per afectació del servei públic de senyalització marítima  
Serà causa de resolució del present conveni l'afectació substantiva i irresoluble, en els nivells de qualitat necessaris, clarament atribuïble a l'objecte d'aquest conveni, sobre el servei d'ajuda a la navegació que presta el far.  
Si la resolució es produeix dins dels deu primers anys del conveni, la comissió de seguiment formularà, després de l'anàlisi prèvia de les aportacions de les parts signants del conveni, una proposta de liquidació d'este, la qual haurà de ser aprovada per les parts.  
Si la resolució és posterior s'haurà de considerar com un cas més d'extinció i s'hi haurà d'aplicar el que preveu la clàusula anterior.  
8. Seguiment del conveni  
Per a aconseguir els objectius comuns, es crea la comissió de seguiment del conveni amb la finalitat d'efectuar un seguiment conjunt i coordinar les actuacions que siguen necessàries.  
Esta comissió estarà integrada pel secretari general de Pesca Marítima del Ministeri d'Agricultura, Pesca i Alimentació, pel conseller de Territori i Habitatge de la Generalitat Valenciana, pel president de l'Autoritat Portuària de Castelló i per dos representants de cadascuna de les parts, designats per estes autoritats i per un representant de la Delegació del Govern de la Comunitat Autònoma Valenciana. La comissió estarà presidida anualment de forma alternativa per un representant de cada part. La comissió s'ha de reunir almenys una vegada a l'any per a analitzar les actuacions de l'exercici anterior i determinar les previsions per a l'any següent.  
El funcionament de la comissió s'ha de regir pel que disposa el capítol II del títol II de la Llei 30/1992, de règim jurídic de les administracions públiques i del procediment administratiu comú. La comissió tindrà competència en la resolució dels problemes d'interpretació o compliment del present conveni, segons el que disposa l'article 6.3 de la Llei 30/1992, de règim jurídic de les administracions públiques i del procediment administratiu comú, modificada per la Llei 4/1999.  
9. Naturalesa i jurisdicció  
El present conveni té la consideració dels previstos en l'article 3.1.c) del Text refós de la llei de contractes de les administracions públiques, aprovat pel Reial decret legislatiu 2/2000, de 26 de juny i hi seran d'aplicació, en defecte d'altres normes específiques i de les indicades en el present conveni, els principis de l'esmentat text legal, per a resoldre els dubtes o llacunes que puguen produir-se en el seu desplegament i execució.  
Pel que fa a la natura, efectes i règim jurídic del conveni, regirà el que disposen els articles 6 i 8 de la Llei 30/1992, de 26 de novembre de règim jurídic de les administracions públiques i del procediment administratiu comú.  
Les qüestions litigioses sorgides sobre la interpretació, modificació, resolució i efectes que puguen derivar-se de l'aplicació del present conveni, hauran de ser resoltes per la comissió de seguiment del conveni a la qual es refereix la clàusula setena. Si no es pot arribar al present acord, les possibles qüestions litigioses seran de coneixement i competència de l'ordre jurisdiccional contenciós administratiu, de conformitat amb la Llei 29/1998, de 13 de juliol, reguladora d'esta jurisdicció.  
Com a prova de conformitat i per a deguda constància del que s'ha convingut, ambdues parts atorgants subscriuen el present document, en triplicat exemplar, que se signa i segella en el lloc i data indicats al començament.  
La ministra d'Agricultura, Pesca i Alimentació: Elena Espinosa Mangana  
El conseller de Territori i Habitatge: Rafael Blasco Castany  
El president de l'Autoritat Portuària de Castelló: Juan José Monzonís  
ANNEX  
AL CONVENI ENTRE EL MINISTERI D'AGRICULTURA, PESCA I ALIMENTACIÓ, LA CONSELLERIA DE TERRITORI I HABITATGE DE LA GENERALITAT VALENCIANA I L'AUTORITAT PORTUÀRIA DE CASTELLÓ, RELATIU A LA CESSIÓ DE L'ÚS DE L'EDIFICI QUE CONTÉ EL FAR DE LES ILLES COLUMBRETES. VALORACIÓ ECONÒMICA  
Aplicacions pressupostàries per a la imputació de les despeses:  
. Per a la Secretaria General de Pesca Marítima: 21.09.415 A.630.03  
. Per a la Conselleria de Territori i Habitatge: 58.58.99.095.99.8  
Les actuacions previstes a les quals es compromet el Ministeri d'Agricultura, Pesca i Alimentació es troben recollides en la clàusula 2, segon paràgraf, del conveni.   
REHABILITACIÓ. La rehabilitació té caràcter integral i cobreix aspectes estructurals, de coberta, subministraments, sanejaments i habitabilitat. Les despeses previstes, que podran ser alterades entre elles, mai no han de superar l'import de la valoració econòmica més amunt assenyalada i són, en concret, les següents:  
Costos directes: 840.907,87 €  
Costos indirectes (4%): 33.636,31 €  
Execució material: 874.544,18 €  
IVA (16%): 139.927,07 €  
TOTAL EXECUCIÓ PER ADMINISTRACIÓ: 1.014.471,25 €   
ADEQUACIÓ DE L'ENTORN. L'adequació de l'entorn té caràcter integral i cobreix la retirada de runes i restes, la reparació del paviment al voltant de l'edifici, la reparació de la tanca perimetral i i la reparació de l'escala port Tofinyo.  
Adequació de l'entorn del far: 299.566,28 €  
Reparació de l'escala de port Tofiño: 110.071,84 €  
Total: 409.638,12 €  
En l'import total s'inclou el pla de seguretat i salut i les despeses diverses.  
Any 2006  
(Repartiment per anualitats segons el cronograma de les obres)  
Cost assumit pel MAPA: 315.803,73 €  
Cost assumit per la Conselleria de Territori i Habitatge: 299.566,28 €  
Any 2007  
Cost assumit pel MAPA: 599.768,99 €  
Cost assumit per la Conselleria de Territori i Habitatge 110.071,84 €  
Any 2008  
Cost assumit pel MAPA: 98.898,53 €  
Cost assumit per la Conselleria de Territori i Habitatge: 0 €  
En el cost per als exercicis de 2007 i 2008, es tindran en compte els increments necessaris per a cobrir l'import de la possible modificació i liquidació, les quantitats de les quals no podran superar els percentatges respecte de la quantitat global del projecte corresponent, segons la normativa vigent.  
CONSERVACIÓ I MANTENIMENT  
Les despeses necessàries per a l'adequada conservació i el manteniment de l'edifici i el seu entorn seran assumits dins dels encàrrecs dels serveis de manteniment i conservació de la reserva marina i la reserva natural realitzats pel MAPA i la Conselleria de Territori i Habitatge per raó de la gestió compartida de l'espai maritimoterrestre de les illes Columbretes.